Neuv Sermon Subalpin/Na compassion creativa
Artorn

Na compassion creativa  

Soens i chërdoma nen ëd podèj fé lòn ch’i podrìo bin fé con në sfòrs pì o men-o grand ëd creatività. Is lamentoma ‘d nen avèj assé d’arsorse për fé ‘l bin ch’i podrìo fé. Soens, tutun, cola-lì a l’é na scusa: nòst dover ëd cristian a l’é mostré ‘d compassion e ‘d vnì ancontra ai bzogn ëd j’àutri coma ch’a fasìa sèmper Gesù, ël Magister. Chiel a lo mostra ant l’episodi dël vangel ch’i consideroma ancheu: la sconda multiplicassio dël pan e dij pess, a March 8:1-9. 

Gesù a dà da mangé ai quatr mila. “An coj dì lì, sicom a l’era torna rivà na sconzubia ‘d gent e ch'a l'avìo gnente da mangé, Gesù a l'ha ciamà ij sò dissépoj e a l'ha dije: "I sento na gran' compassion për cola gent, përch’ a son stàit ambelessì con mi già da tre di e a l'han gnente da mangé. E s'i-j mando vìa a stòmi veuid a soe ca, a-i é privo dë svaniment për stra, përchè a-i na j'é diversi ch'a ven-o da lontan". E ij sò dissépoj a l'ha rësponduje: "Com' as podrìa mai trové 'd pan ambelessì an ësto desert?". E chiel a l'ha ciamaje: "Vàire ‘d pan ch’i leve?". A l'han dije: "Set pan". Antlora a l'ha comandà a tuta la gent d'ansetesse a tèra e a l'ha pijà ij set pan. Apress d'avèj ringrassiane Nosgnor, a l'ha rompuje e a l'ha daje ai sò dissépoj për fene la dëstribussion a la gent. E a l'han falo. A l'avìo 'dcò dij cit pess e Gesù, apress d'avejne ringrassià Nosgnor, a l'ha comandà ch'a-j distribuìsso 'dcò a la gent. E tùit a l'han mangià e a son stane sodisfàit, e a son portass-ne via fin-a set cavagne 'd lòn ch'a l'era vansà dij tòch ëd pan. Coj ch'a l'aviò mangià a l'ero apopré quat mila person-e. Apress ëd lòn Gesù a l'ha congedaje. Sùbit apress a l'é montà ant un barchet con ij Sò dissépoj e a l'é andàit ant la region ëd Dalmanuta” (March 8:1-9). 

A l'è la sconda vira ch'i trovoma, ant la letura dël vangel, che Gesù a fa ‘l miracol ëd multipliché ‘d pan e ‘d pess për gavé la fam a në strop ëd gent ch'a-j andasìa dapress. Le circostanse a son le midéme dl'episòdi d'anans (March 6:35), ma tra coste doe conte a-i è ‘d diferense. 

Ant la prima conta a son ij dissépoj ëd Gesù ch'a ‘rmarco la situassion dë bzogn ëd la gent ch'a-j vnisìa apress. Gesù, peuj, a-j dësfida ‘d provëdde lor medésim a coj bzogn, o për dila mej, a conté sù Gesù ‘ dcò për lòn che da la mira uman-a a l'è impossibil. Ant la sconda conta, a l'è Gesù medésim che, armarcand j'istess bzogn ch'a l'avìa la furfa ch'a l'era rivà da chiel an cola ocasion, a manifesta ‘nvers ëd lor tuta soa compassion.  

La compassion, sensa dubi, a l’é la marca caraterìstica dël ministeri ‘d Gesù e dij sò dissépoj. I l’oma ‘dco nojàutri da ciamesse, s’i disoma d’esse dij cristian, se ‘dcò për nojàutri la compassion a l’é la marca caraterìstica ‘d nòstra vita. A peudrìa nen esse divers: la compassion a l’ha da esse lòn ch’a fà diferensa an nòstra condòta e manera ‘d pensé, sìa përsonal che comunitària. “Stracomse nen ëd fé ‘l bin, përchè s’is lassoma nen straché, quand ch’a rivrà ‘l temp i cheujeroma. Parèj, donca, damentre ch’i n’oma ‘l temp, foma ‘d bin a tuti, ma dzurtut a coj ch’a son ëd la famija dla fèj” (Gàlat 6:9-10). I l’hai sèmpe da ciameme: Son-ne indiferent e pien ëd pretèise, opura son-ne tanme Gesù, mè magister? 

An ëscond leu, l’arpetission d’ës miràcol a buta bin an evidensa coma la bontà ‘d Nosgnor an Crist as peul dì ch’a vada mai an esauriment. A sò pòpol, Nosgnor Dé a séguita dì: "I l'hai vorsuve bin con n'amor ch'a vnirà mai a manch; për lòn i l'hai seguità a ess-ve fedel” (Geremìa 31:3). La bontà ‘d Gesù a smija ch’a l’abia gnun limit: chiel a ‘rpet cost miràcol për mostré coma chiel a sia sèmper ël medésim quand ch’as trata ‘d socore, ‘d giuté coj ch’a-j van dapress e ant ël provëdde ai bzogn ëd lor. I l’oma sèmper tanti bzogn e necessità, ma ‘d sò agiùt i podoma sèmper avèjne fiusa: a vnirà mai a manch. Ël pòpol ëd Nosgnor a na fà l’esperiensa ‘dcò ancheuj, bele s’i savoma che i lo meritoma pròpi nen. 

An ters leugh, ant ël prim miràcol, Gesù a l’avìa dovrà tut ël pan ch’a-i era a disposission: sinch pan, për provëdde a tùit ij sò òspite. L’istess chiel a lo fà ancheuj. An efet, sti miracoj-sì a l’han na matemàtica pròpi dròla: sinch pan për sinch-mila òm e dòdes cavagne ‘d vansoj! Set pan për quatrmila përson-e e set cavagne ‘d vansoj. Stoma nen sì adess a fé ‘d speculassion se costi nùmer a stërmo ‘n messagi segret. Pensoma pitòst a coma tut a peuda e a l’abia da esse adatà a le circostanse. Son-ne mi “creativ” an mia manera d’afronté le situassion anté ch’im treuvo? 

An quart leugh, le marche ‘d la grassia e dla bontà ‘d Nosgnor anvers sò pòpol a son tante përdabon. Soens sossì a l’é ver ëdcò për nòstra vita, ma i lo dësmentioma e, an nòstre aflission e sagrin, i dventoma disperà. Pì ‘d lor, Gesù a dà a conòsse soens, pr’ ël mojen ëd lòn ch’a fà, chi ch’a l’é chiel: tute cole-lì a son ëd marche ‘d soa divinità. A son tanti, contut, coj ch’a s’antesto a nen tirene le conclusion ch’a na sarìo lògiche. Col-lì a sarà ‘l tèma dla meditassion ch’i faroma la vira ch’a ven. 

PREGHIERA 

Nosgnor! Përdon-me mia indiferensa, egoism e pretèise. Mostrame a d’avèj compassion e creatività tanme a l’avìa Gesù. An sò nòm i levo a ti mia preghiera. Amen.

Pàul Castlin-a
Neuv sermon subalpin